Broj: 711-I-953-P-112/23-04-23

Zagreb, 18. svibnja 2023.

**NATAŠA TURINA**

**članica Uprave trgovačkog društva Rea Kvarner, Regionalna energetska agencija Primorsko - goranske županije d.o.o.**

**Predmet: očitovanje na zahtjev obveznice Nataše Turine**

 - daje se

Povjerenstvo za odlučivanje o sukobu interesa (dalje: Povjerenstvo) dana 28. travnja 2023. pod brojem 711-U-4181-P-112/23-01-26 zaprimilo je zahtjev za davanjem očitovanja koji je podnijela obveznica Nataša Turina, članica Uprave trgovačkog društva Rea Kvarner, Regionalna energetska agencija Primorsko - goranske županije d. o. o. (dalje: REA Kvarner d.o.o.).

U podnesenom zahtjevu obveznica je zatražila očitovanje je li kao direktorica trgovačkog društva REA Kvarner d.o.o., koje je u vlasništvu Primorsko-goranske županije, u obvezi podnošenja imovinske kartice. U nastavku zahtjeva obveznica je istaknula kako je pokrenut postupak njenog formalnog upisa u sudski registar, kao direktorice trgovačkog društva REA Kvarner d.o.o. te da će navedeno trgovačko društvo uskoro biti brisano iz sudskog registra jer je sve djelatnosti navedenog trgovačkog društva preuzela Ustanova Regionalna energetska agencija Kvarner. U nastavku obveznica obrazlaže da je trgovačko društvo REA Kvarner d.o.o. osnovano 2009. godine za potrebe provođenja poslova energetske politike na području Primorsko-goranske županije sufinanciranih iz EU programskog okvira CIP- Inteligentna energija Europe te da je oblik trgovačkog društva odabran s namjerom olakšavanja održivosti poslovanja nakon isteka trogodišnjeg sufinanciranja iz navedenog programa budući da je pružao veću fleksibilnost prilikom nastupanja na tržištu. Također navodi da je stjecanjem mogućnosti sufinanciranja djelatnosti iz strukturnih fondova EU ocijenjeno svrsishodnim preoblikovati subjekt u ustanovu, što se i dogodilo početkom 2018. godine, čime je provođenje poslova energetske politike na području Primorsko-goranske županije preuzela ustanova Regionalna energetska agencija Kvarner, koja je ujedno preuzela i zaposlenike trgovačkog društva REA Kvarner d.o.o., a navedeno je društvo predviđeno za postupak likvidacije kada se dovrši postupak likvidacije njezine imovine što je u završnoj fazi. Zaključno obveznica ističe kako prethodni direktor Darko Jardas, temeljem mišljenja Povjerenstva Broj:711-l-585-M-92/22-02-17 od 17. veljače 2022. nije bio u obvezi podnošenja imovinske kartice.

Nastavno na zaprimljeni zahtjev obveznice Povjerenstvo je od trgovačkog društva REA Kvarner d.o.o. porukom elektroničke pošte od 9. svibnja 2023. zatražilo očitovanje vezano uz preuzimanje poslova tog trgovačkog društva od strane ustanove Regionalna energetska agencija Kvarner te najavljeno brisanje spomenutog trgovačkog društva iz sudskog registra i provedbu postupka likvidacije te je obveznica na spomenuto traženje odgovorila porukom elektroničke pošte od 12. svibnja 2023. u kojoj je uz dostavu popratne dokumentacije navela da Ustanova REA Kvarner djeluje od 2017. godine, nakon što je Skupština Primorsko-goranske županije na 7. sjednici održanoj dana 23. studenog 2017. donijela odluku o osnivanju te da je 1. ožujka 2018. izvršen prijenos aktivnosti iz trgovačkog društva u ustanovu, svi zaposlenici su prešli iz trgovačkog društva u ustanovu te je ustanova započela s aktivnim radom, a u trgovačkom društvu je ostao samo direktor bez prava na naknadu. Obveznica je također pojasnila da se plan rada trgovačkog društva REA Kvarner d.o.o. od tada pa nadalje temelji samo na jednoj aktivnosti – proizvodnja električne energije iz FN sustava kao i da u sadašnjem trenutku nije započet postupak likvidacije navedenog trgovačkog društva već se navedeno očekuje iduće godine kada za trgovačko društvo prestaje status povlaštenog proizvođača električne energije, temeljem ugovora sklopljenih s Hrvatskim operatorom tržišta električne energije. Obveznica naposljetku navodi da je odlaskom prethodnog direktora gospodina Darka Jardasa u mirovinu i donošenjem odluke Skupštine društva (od dana 28. ožujka 2023.), stupila na dužnost direktorice, počevši s danom 3. travnja 2023. pri čemu je člankom 7. Ugovora o pravima i obvezama direktora određeno da direktor ne zasniva radni odnos u Društvu, a člankom 5. određena joj je simbolična naknada u visini od 150,00 EUR mjesečno.

Uvidom u podatke sudskog registra Trgovačkog suda u Rijeci Povjerenstvo je utvrdilo da je obveznica Nataša Turina upisana kao članica Uprave navedenog trgovačkog društva te da zastupa isto društvo samostalno i pojedinačno, na temelju odluke od 28. ožujka 2023., na vrijeme od 4 godine, počevši s danom 3. travnja 2023., kao i da je Primorsko-goranska županija jedini osnivač navedenog trgovačkog društva.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje u tekstu: ZSSI) na 8. sjednici održanoj 18. svibnja 2023., obveznici daje očitovanje, kako slijedi.

Kako iz podataka sudskog registra nadležnog trgovačkog suda i dokumentacije koju je obveznica dostavila u dopunu svom zahtjevu ne proizlazi da je trgovačko društvo REA Kvarner d.o.o. u postupku likvidacije ili da je preoblikovano u ustanovu, a člankom 3. stavkom 1. točkom 40. ZSSI-a propisano je da su obveznici u smislu toga Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio, obveznica je kao članica Uprave trgovačkog društva čiji je jedini osnivač jedinica područne (regionalne) samouprave u obvezi postupati sukladno odredbama ZSSI-a te je stoga u obvezi podnošenja imovinskih kartica na način i u rokovima propisanima istim Zakonom. S tim u svezi napominje se da prema odredbama ZSSI-a status obveznika iz članka 3. nije uvjetovan načinom obnašanja javne dužnosti (profesionalno ili volonterski).

Imajući u vidu da je mandat obveznici započeo 4. travnja 2023. te da je 28. travnja 2023. podnijela zahtjev za davanjem mišljenja uslijed dvojbe treba li se smatrati obveznicom ZSSI-a vezano uz mišljenje Povjerenstva Broj: 711-U-585-M-92/22-02-17 od 17. veljače 2022. dano Darku Jardasu, prethodnom članu Uprave trgovačkog društva REA Kvarner d.o.o., Povjerenstvo utvrđuje da je obveznica Nataša Turina dužna podnijeti imovinsku karticu povodom stupanja na dužnost članice Uprave trgovačkog društva REA Kvarner d.o.o u roku od 30 dana od dana dostave ovoga očitovanja.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Nataša Turina, elektroničkom dostavom
2. Pismohrana